Je Othes de Bourgoigne, fiz çay en arriers le noble baron Hugue, conte palatin de Bourgoigne, fais savoir à touz... que je ay promis et promet, par mon soirement corporelment doné sus sainz evangile, à noble baron Jehan, conte de Bourgoigne et signour de Salins, mon pere, et [à] la noble dame Lore, contesse de Bourgoigne et dame de Salins, sa fame, et es enfanz que lidiz Jehans, cuens, a de ladite Lore, contesse, sa fame, tenir et garder toutes les covenances que li devantdiz Hugues, cuens palatins de Bourgoigne, mes peres, lour avoit, ensi con il est contenuz es lettres que lidiz Jehans, cuens de Bourgoigne et sires de Salins, et ladite Loré, contesse, sa fame, ont doudit Hugues, conte, mon pere, seelées de son seal et dou seal à la noble dame Alis, contesse palatine de Bourgoigne, ma mere. En tesmoint de ceste chose, j’ay mis mon seal pendant en ces lettres. Ce fut fait le mecredi après l’uictive de saint Thimotée et de saint Syphoriain, l’an Nostre Signour qui corroit par mil CC sexante et sept.